Broj: 711-I-354-M-18/19-03-18

Zagreb, 1. veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ante Vranješa, člana uprave JADROLINIJE do 4. prosinca 2018.g., za davanjem mišljenja Povjerenstva,** na 37. sjednici, održanoj dana 1. veljače 2019.g., daje sljedeće

**MIŠLJENJE**

**Na temelju članka 8. stavka 2. ZSSI-a, Ante Vranješ, član Uprave JADROLINIJE do 4. prosinca 2018.g., dužan je Povjerenstvu podnijeti izvješće o imovinskom stanju povodom prestanka obnašanja dužnosti, u roku od 30 dana od dana na koji je nastupio opoziv, neovisno o činjenici da je valjanost opoziva osporena u sudskom postupku.**

Obrazloženje

Zahtjev za davanjem mišljenja Povjerenstva podnio je Ante Vranješ, član Uprave Jadrolinije do 4. prosinca 2018.g. U knjigama ulazne pošte zahtjev je zaprimljen 30. siječnja 2019. pod poslovnim brojem 711-U-576-M-18/19-01-4, povodom kojeg se vodi predmet broj M-18/19.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Ante Vranješ u zahtjevu moli mišljenje Povjerenstva je li u obvezi podnijeti izvješće o imovinskom stanju vezano uz prestanak obnašanja dužnosti, povodom činjenice da ga je Nadzorni odbor opozvao s dužnosti člana Uprave JADROLINIJE s danom 4. prosinca 2018.g., a s obzirom da dužnosnik isti opoziv smatra nezakonitim, o čemu se vodi postupak pred nadležnim institucijama radi poništenja takve odluke te očekuje da će se uskoro situacija izmijeniti na način da će ga se ponovno imenovati članom Uprave te da će nastaviti s obnašanjem dužnosničkog mandata.

Uvidom u izvadak iz sudskog registra Trgovačkog suda u Rijeci Povjerenstvo je utvrdilo da je pod matičnim brojem subjekta 040036881 upisan subjekt naziva "JADROLINIJA, društvo za linijski pomorski prijevoz putnika i tereta", sa sjedištem na adresi Riva 16, Rijeka. U podacima o pravnom obliku subjekta upisano je da se radi o „drugoj osobi za koje je upis propisan zakonom“. Nadalje, u sudskom registru upisan je podatak da je jedini osnivač i član društva Republika Hrvatska te da isto društvo ima temeljni kapital u iznosu od 209.054.147,81 kunu.

Člankom 1. stavkom 1. Zakona o Jadroliniji („Narodne novine“ broj 11/96.) utvrđeno je da se Javno poduzeće Jadrolinija p.o. Rijeka (u daljnjem tekstu: JADROLINIJA), osnovano Zakonom o osnivanju Javnog poduzeća "Jadrolinija" p.o. Rijeka ("Narodne novine", br. 27/91.), preoblikuje u društvo s vlastitom pravnom osobnošću. Pritom se, na temelju odredbe članka 1. stavka 2. Zakona o Jadroliniji, na društvo JADROLINIJA, ukoliko tim Zakonom nije drukčije propisano, primjenjuju propisi koji vrijede za društva s ograničenom odgovornošću.

Na temelju navedenih odredbi i utvrđenih podataka društvo JADROLINIJA se smatra trgovačkim društvom u većinskom (odnosno potpunom) državnom vlasništvu, u smislu članka 3. stavkom 1. točkom 41. ZSSI-a, odnosno predsjednici i članovi Uprave društva JADROLINIJA smatraju se dužnosnicima u smislu ZSSI-a.

Slijedom navedenog, povodom obnašanja dužnosti člana Uprave JADROLINIJE, Ante Vranješ, obvezan je postupati sukladno odredbama ZSSI-a.

Uvidom u povijesni izvadak iz sudskog registra za društvo JADROLINIJA utvrđeno je da je Ante Vranješ bio član Uprave JADROLINIJE od 11. rujna 2017.g. na temelju od 6. rujna 2017.g., a da je prestao biti član uprave temeljem odluke od 4. prosinca 2018.g.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnese Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnese Povjerenstvu izvješće o svojoj imovini. Istim stavkom toga članka Zakona propisana je posebna obveza dužnosnika da, ako je tijekom obnašanja javne dužnosti došlo do bitne promjene glede imovinskog stanja, o tome podnesu izvješće Povjerenstvu istekom godine u kojoj je promjena nastupila.

Slijedom navedenog, dužnosnik Ante Vranješ dužan je Povjerenstvu podnijeti izvješće o imovinskom stanju povodom prestanka obnašanja dužnosti člana Uprave JADROLINIJE u roku od 30 dana od dana na koji je nastupio opoziv od 4. prosinca 2018.g.

Pritom, na navedenu obvezu ne utječe okolnost, koju navodi dužnosnik u zahtjevu, da je valjanost predmetnog opoziva osporena u sudskom postupku.

Naime, sukladno članku 8. stavku 4. Zakona o Jadroliniji, članove Uprave JADROLINIJE mogu Nadzorni odbor ili Skupština opozvati i prije isteka roka na koji su imenovani.

Sukladno odredbama članaka 424. i 425. Zakona o trgovačkim društvima („Narodne novine“ broj ..), kojima je propisan opoziv članova uprave društava s ograničenom odgovornošću, a koje se primjenjuju sukladno članku 1. stavku 2. Zakona o Jadroliniji, opoziv člana Uprave JADROLINIJE je valjan sve dok se o njegovoj eventualnoj nevaljanosti ne odluči pravomoćnom odlukom suda, a opoziv člana uprave mora se bez odgode upisati u sudski registar.

Slijedom navedenog, a imajući u vidu da je odluka o opozivu dužnosnika Ante Vranješa od 4. prosinca 2018.g. upisana u sudskom registru te da je dužnosnik brisan kao osoba ovlaštena za zastupanje, a da su druge osobe upisane kao novi članovi uprave, Povjerenstvo smatra da je Ante Vranješ prestao obnašati predmetnu dužnost 4. prosinca 2018.g.

U slučaju da u sudskom postupku navedeni opoziv bude pravomoćnom presudom utvrđen nevaljanim te na temelju iste odluke Ante Vranješ bude ponovo imenovan članom Uprave JADROLINIJE smatrati će se da je ponovo stupio na istu dužnost sukladno upisu na temelju navedene presude u sudskom registru te će u tom slučaju dužnosnik trebati podnijeti novo izvješće o imovinskom stanju povodom stupanja na dužnost.

Slijedom navedenog, Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Ante Vranješ, osobna dostava
2. Objava na internetskoj stranici Povjerenstva
3. Pismohrana